Ouers treur oor tragiese ongeluk | Die Vryburger
Mnr. Kobus Skeen van Ohrigstad is teen die grond nadat hy per ongeluk sy jongste kind met die motor doodgery het.
Klein Anzel is dood nadat haar pa per ongeluk met die gesin se Mahindra oor haar gery het op hul plaas Lekkerhoek, net buite Ohrigstad.
Die dogtertjie was maar ’n jaar en sewe maande oud en haar pa se hart se punt.
Kol. Ronel Otto, ’n polisiewoordvoerder, sê die gesin het glo pas teruggekeer van die Sondagoggend se kerkdiens toe die ongeluk plaasgevind het.
Kobus het uit die voertuig geklim en goed uitgelaai, maar nie gesien dat die dogtertjie ook uitgeklim het nie. Toe hy daarna die voertuig wou parkeer, het hy oor haar gery.
Nooddienste van ER24 is ontbied en Anzel is inderhaas na ’n hospitaal in Lydenburg geneem, maar was reeds dood verklaar by haar aankoms.
Die Skeen egpaar het nog twee kinders.
6 thoughts on “Ouers treur oor tragiese ongeluk”
Cobus Nel May 28, 2014 at 8:58 am
Mag God se genade in hierdie tyd hulle sterk en vertroos en vir hulle genoeg wees om heel anderkant uit te kom. Kom ons bid Kobus en sy gesin!
Frikkie Botes May 28, 2014 at 9:05 am
Dit is n tragedie, maar die familie het nou n keuse. Gee in en laat toe dat die tragedie hulle lewens gaan verwoes deur skuldgevoelens en blamering, of sit dit agter hulle en leef voort vir die lewendes. Dit is n ding wat nooit weer verander kan word nie. los dit in die verlede en leef vir die toekoms. 2 mense met 2 kinders, moenie dit vernietig nie.
JAVR May 28, 2014 at 10:39 am
Gebede is AL wat hierdie gesin sal kan vertroos! Dit moet verskriklik wees nou maar met tyd sal die wonde wel heel! Bly op die knieë!
Ian Coetzee May 28, 2014 at 1:17 pm
Tragedie, my hart gaan uit na die familie toe, mag die Hemelse Vader hulle vertroosting bring. Aan almal wat groot karre ry (SUV’s, 4×4 Bakkies etc.), ‘n kind is vreeslik moeilik om van die bestuurder se posisie te sien. Ek ry ‘n Toyota Fortuner, en as my vyf jarige naby aan die kar staan kan ek hom nie sien nie, daar is so baie blinde kolle. So as ‘n reël, kyk my vrou dat my kinders nie naby die kar is (As hulle buite speel) voor ek dit beweeg nie. Asb. mense, verhoed nog so tragedie, wees altyd bewus waar jou kinders is voordat jy ry.
Transvaal Burger May 28, 2014 at 2:38 pm
Die sogenaamde SUV’s is ook ‘n gevaar vir ander padgebruikers a.g.v. sigbaarheidsprobleme by verkeerskruisings en die feit dat die voertuie gewone sedans hoër tref in botsings. Gewigsvoordeel is ook ‘n faktor.
Paul Kruger May 28, 2014 at 10:23 pm
Inderdaad – jy wil veral nie met so-iets in ‘n botsing betrokke wees as jy ‘n “klein” karretjie ry nie. En beland jy agter mamma wat teen ‘n slakkepas kuier in haar ML, X5, Q7 of Fortuner, kan jy vergeet om by die ding verby te kyk sodat jy kan sien wat voorkant toe in die pad aangaan om verby te kom.
En hulle is so breed, dat jy net met die lyf van ‘n “dropper” paal in- of uit jou kar kan klim as so-iets langs jou geparkeer staan.
Ek weet die klomp wat in sulke voertuie uit die hoogtes bestuur sweer by hulle – maar persoonlik sal ek nie omgee as hulle van die paaie af verdwyn soos hulle gekom het nie.
My hart gaan uit na Kobus-hulle en daar is een groot troos vir die gesin: Hierdie klein prinses is nou in die Hemel by ons Vader. Hy sal jou dra, Kobus!